Author: jmarekova
Last saved by: Administrator
Company: MF-SR

Predkladacia správa

	Ministerstvo financií Slovenskej republiky predkladá na základe Plánu legislatívnych úloh vlády Slovenskej republiky na rok 2007 návrh zákona, ktorým  sa mení a  dopĺňa zákon č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov a o zmene a doplnení zákona č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov.
	
	Zákon č. 200/1998 Z. z., ktorý upravuje štátnu službu colníkov, právne vzťahy súvisiace so vznikom, zmenami a skončením štátnej služby, nadobudol účinnosť 1. júla 1998 a bol viackrát novelizovaný. 
	
	V súvislosti s uznesením vlády SR č. 527/2005 sa v novele zákona upravuje možnosť vyslania colníka na výkon štátnej služby v zahraničí v rámci operácií civilného krízového manažmentu vedených medzinárodnými organizáciami, ako aj suma denných náhrad výdavkov v cudzej mene počas výkonu takejto štátnej služby. V nadväznosti na túto úpravu sa v zákone č. 652/2004 Z. z. o orgánoch štátnej správy v colníctve dopĺňa ustanovenie upravujúce vzťahy colnej správy k štátnym orgánom, právnickým osobám, fyzickým osobám a zahraničiu.

V súlade s úlohou II.8. Plánu hlavných úloh Medzirezortného expertného koordinačného orgánu pre boj so zločinnosťou (MEKO) sa  navrhuje úprava, podľa ktorej budú mať colníci vykonávajúci službu v spoločných vyšetrovacích tímoch osobitné príplatky v určenej sume. Dôvodom na novelu zákona je aj odstránenie problémov v aplikačnej praxi. 

Predkladaný návrh zákona v bodoch, ktorými sa plnia úlohy z uvedených uznesení vlády Slovenskej republiky, predpokladá zvýšené nároky na štátny rozpočet. Úhrada výdavkov vyplývajúcich z navrhovaných ustanovení zákona bude zabezpečená v rámci limitu výdavkov Colného riaditeľstva SR. Vyčíslenie finančných vplyvov je súčasťou doložky finančných, ekonomických, environmentálnych vplyvov, vplyvov na zamestnanosť a podnikateľské prostredie.

	Návrh zákona nepredpokladá zvýšené nároky na rozpočty obcí alebo rozpočty vyšších územných celkov, nebude mať vplyv na obyvateľov, hospodárenie podnikateľskej sféry a iných právnických osôb, nebude mať environmentálny vplyv, ani vplyv na zamestnanosť, na tvorbu nových pracovných miest a na podnikateľské prostredie.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.
	
	Účinnosť zákona sa navrhuje od 1. mája 2008.

Návrh zákona prerokovala dňa 4. decembra 2007 Legislatívna rada vlády Slovenskej republiky. Pripomienky vznesené na tomto rokovaní sú v  predkladanom materiáli zohľadnené.